Euthyphron
Euthyphron Graece (Εὐθύφρων) est unus e primis Platonis dialogis, non multo post 399 a.C.n. scriptus. In disputatione Socratis cum Euthyphrone, quaestio pietatis (τὸ ὅσιον) tractatur. Ea disputatio, si revera fuit, anno 399 accidit; nam Socrates ob accusationem impietatis a Meleto contra se factam ad archontem regem venit ubi Euthyphronem hariolum forte convenit qui et ipse nomen patris apud archontem detulerat. Quoniam rerum ad religionem pertinentium in primis peritus habetur Socrates ab eo discere cupit quid sit pietas ut accusationes Meleti facilius refutare possit.